Gustave Jacquemart
De Gustave "Gust" Jacquemart, gebuer den 13. August 1882 zu Forrières an der Belsch, a gestuerwen de 4. Abrëll 1950, war e Lëtzebuerger Sportspionéier a Politiker.

De Gust Jacquemart, Jong vun engem Marbersschläifer, gouf bekannt duerch säin Engagement fir de Sport zu Lëtzebuerg. Hien huet sech fir d'Turnen, de Vëlossport, d'Fechten, besonnesch awer de Foussball, agesat. Duerch hie gouf déi éischt Lëtzebuerger Sportsfederatioun, d'Fédération des sociétés luxembourgeoises de sports athléthiques gegrënnt, an där all Zorte vu Sport vertruede waren ier déi eenzel Sportaarten hir eege Federatioune kruten. Hien huet den Turnverband mat gegrënnt an nom Éischte Weltkrich d'Foussball-Federatioun mat opgebaut.

Hie stoung mat un der Spëtzt vu ville Sportsorganisatiounen, sou war hien z. B.:
 President vum Comité olympique et sportif luxembourgeois (1925 - 1950)
 President vun der Fédération luxembourgeoise de football (1921 - 1950)
 President vum Cercle Grand-Ducal d'Escrime Luxembourg
 President vun der Association des Gymnastes du Centre

Hie war och den Trainer vun der Lëtzebuerger Foussballnationalekipp bei den Olympesche Summerspiller 1928 zu Amsterdam.

An der Politik huet hie seng Carrière 1915 als Conseiller am Hollerecher Gemengerot ugefaangen, an ass 1921, wéi Hollerech un d'Stad Lëtzebuerg ugeschloss gouf, liberale Schäffe vun der Stad ginn. Am Zweete Weltkrich huet hie 4 Joer am KZ leide missen, duerno gouf en Deputéierten a Vizepresident an der Chamber.

Hie war mat der Joséphine Jaans bestuet.

Gielercher
 Commandeur vum Ordre d'Adolphe de Nassau
 Officier vum Ordre de la couronne de chêne
 Officier vun der franséischer Légion d'honneur
 Officier vum Ordre de Léopold I
 Officier vum Ordre de la Couronne de Belgique
 Officier vum Ordre de Léopold II
 Officier vum Ordre d'Orange-Nassau

No him benannt
Nom Gustave Jacquemart ass eng Strooss um Verluerekascht benannt. De boulevard Gustave Jacquemart verleeft vum boulevard de la Fraternité bis an d'rue Émile Mayrisch.

Lëtzebuergesch Lokalpolitiker
Lëtzebuergesch Deputéiert
Trainere vun der lëtzebuergescher Foussballnationalekipp
Lëtzebuergesch Foussballtraineren
Ordre de Mérite civil et militaire d'Adolphe de Nassau
Officier de l'ordre de la couronne de chêne
Officier de la Légion d'honneur
Officier vum Ordre de la Couronne
Officier vum Ordre de Léopold
Officier de l'ordre de Léopold II
Officier vum Ordre d'Orange-Nassau
Gebuer 1882
Gestuerwen 1950